उत्तर प्रदेश: कोरोना के नए मामलों के मुकाबले करीब 3 गुना मरीज हुए ठीक
उत्तर प्रदेश में बुधवार को (बीते 24 घंटों के दौरान) कोरोना वायरस संक्रमण के 7,336 नए पॉजिटिव केस मिले हैं। हालांकि, अच्छी बात यह रही कि इस दौरान ठीक होने वाले लोगों की संख्या, नए मिले मामलों से करीब 3 गुना ज्यादा रही।
लखनऊ: उत्तर प्रदेश में बुधवार को (बीते 24 घंटों के दौरान) कोरोना वायरस संक्रमण के 7,336 नए पॉजिटिव केस मिले हैं। हालांकि, अच्छी बात यह रही कि इस दौरान ठीक होने वाले लोगों की संख्या, नए मिले मामलों से करीब 3 गुना ज्यादा रही। राज्य में बुधवार को 19,669 लोग ठीक होकर अस्पतालों से अपने घर लौट गए।उत्तर प्रदेश अपर मुख्य सचिव स्वास्थ्य अमित मोहन प्रसाद ने कहा, "पिछले 24 घंटों में कोरोना वायरस के 7,336 नए मामले सामने आए हैं और 19,669 लोग डिस्चार्ज हुए। राज्य में सक्रिय मामलों की कुल संख्या 1,23,579 है। अब तक कुल 15,02,918 लोग ठीक हो चुके हैं। रिकवरी रेट 91.4% है।"राज्य स्वास्थ्य विभाग द्वारा जारी आंकड़ों के अनुसार, उत्तर प्रदेश में पिछले 24 घंटों के दौरान 282 कोरोना के मरीजों की जान चली गई। इसके साथ ही राज्य में इस वायरस से मरने वालों की संख्या बढ़कर 18,352 हो गई है। सबसे ज्यादा 29 मौतें राजधानी लखनऊ में हुई हैं।इसके अलावा आगरा और एटा में 14-14, हाजीपुर तथा मेरठ में 13-13 और गाजियाबाद में 12 लोगों की मृत्यु हुई है। वहीं, विभाग के अनुसार, लखनऊ में 493, गौतम बुद्ध नगर में 355, सहारनपुर में 344, मेरठ में 342, गोरखपुर में 309 और गाजियाबाद में 307 नए कोरोना पॉजिटिव केस मिले।अमित मोहन प्रसाद ने कहा, "कल प्रदेश में 2,99,327 सैंपल्स की जांच की गई, जो एक दिन रिकॉर्ड संख्या है। अब तक कुल 4,55,31,018 टेस्ट किए गए हैं।" वहीं, अपर मुख्य सचिव सूचना नवनीत सहगल ने कहा, "प्रदेश सरकार की टेस्ट, ट्रैक और ट्रीट की नीति पर काम किया जा रहा है। अब ज्यादा टेस्ट ग्रामीण क्षेत्रों में किए जा रहे हैं।"राज्य में वैक्सीनेशन भी तेजी से हो रहा है। अमित मोहन प्रसाद ने कहा, "23 जनपदों में 18-44 आयु वर्ग का वैक्सीनेशन किया जा रहा है। अब तक कुल मिलाकर 1,21,67,184 लोगों को वैक्सीन की पहली डोज़ दी गई है और 32,94,726 लोगों को वैक्सीन की दूसरी डोज़ लगाई गई है।"कोरोना वायरस संक्रमण महामारी के कारण जो बच्चे अनाथ और निराश्रित हो गए हैं, उनके लिए उत्तर प्रदेश की योगी आदित्यनाथ सरकार नई नीति लाने वाली है। राज्य सरकार ने बुधवार को यह फैसला लिया। उत्तर प्रदेश सरकार का मानना है कि ऐसे बच्चे जो अनाथ और निराश्रित हो गये हैं, वह राज्य की संपत्ति हैं।सरकारी योजना के तहत कोरोना वायरस के कारण जिन बच्चों के माता-पिता की मौत हो गई है, उनके भरण-पोषण सहित सभी तरह की जिम्मेदारी राज्य सरकार द्वारा मुहैया कराई जाएगी। राज्य सरकार जल्द ही इस योजना के तहत बच्चों की देखभाल का जिम्मा उठाएगी।महिला एवं बाल विकास विभाग को इस संबंध में तत्काल विस्तृत कार्ययोजना तैयार करने के निर्देश दिए गए हैं। जैसे ही महिला एवं बाल विकास विभाग कार्ययोजना तैयार की जाएगी, वैसे ही इसे लागू करने का भी कार्य शुरू कर दिया जाएगा।